אבן עזרא על תהלים כח


פסוק א

לדוד אליך ה' אקרא - זה המזמור חברו דוד או אחד מהמשוררים עליו.
אמר: צורי לנגד יורדי בור.

ומלת תחרש - מגזרת דומיה ואמרו: אל תחרש על רעך רעה להפריש בינות הטעמים, כי השרש הוא אחד.

פסוק ב

שמע, בנשאי - אל מקום הארון יקראו דביר.

פסוק ג

אל - תסבב סבות שאתערב עם רשעים ואמשך עמהם.

פסוק ד

תן, כפעלם - כנגד פועלי און.

פסוק ה

כי - פעולות השם כנגד פעלם.

ואל מעשה ידיו - כנגד כמעשה ידיהם והטעם אילו היו מבינים פעולות השם לא היו פועלי און, כי ידעו כי השם יהרסם.
ויש אומרים: שזאת תפלה או דרך נבואה וטעם ולא יבנם שיפלו ולא יקומו עוד.

פסוק ו

ברוך - בדרך נבואה, כי נשמע תפלתי והוא שמע קול תחנוני על דרך ותבוא אליך תפלתי.

פסוק ז

ה' - לפי דעתי: בו בטחתי לבדו ועזרוני רבים, כי הוא צוה להם.

ומשירי - כמו בשירי הפך והנותר בבשר ובלחם.
ואמר רבי משה הכהן: יותר מזה השיר אהודנו.

פסוק ח

ה' עוז - טעם למו, לעוזרי, כי השם הוא עוז לעוזרים ומעוז לנעזר והוא משיחו דוד.
ור' משה אמר: כי עוז למו כמו לו וכמוהו נגע למו.
ואיננו נכון, כי למו שב אל עבד ה' ולעמו.

פסוק ט

הושיעה - בעבור שהזכיר כי השם היה עוזו ויעלוז לבו, התפלל שירעה את ישראל, על כן: הושיעה וברך להוסיף השם עליהם וישמרם כמו הרועה, על כן: ורעם ונשאם, כלומר שיושבים במקום גבוה שלא תוכלנה החיות להזיקם.
ורבי משה אמר: כי ונשאם שיתן להם צרכם כדרך ינשאוהו אנשי מקומו.

אבן עזרא על תהלים